Luettelo Aero Oy:n ja Finnairin lentokalustosta
Aeron ja Finnairin historiallinen kalusto > Aeron ja Finnairin potkurikonekalusto > Karairilta Finnairille siirtyneet DC-6 -koneet

Douglas DC-6 on neljällä mäntämoottorilla varustettu matkustaja- ja rahtikone, jota Douglas Aircraft Company valmisti vuosina 1946–58. Se oli alun perin tarkoitettu sotilaskäyttöön, mutta toinen maailmansota ehti loppua ennen kuin koneita saatiin valmistettua käyttöön. Ennen käyttöönottoa sitä vielä muunneltiin, jotta se voisi paremmin kilpailla Lockheed Constellationin kanssa. Koneessa oli paineistettu matkustamo ja säätutka, ja sillä lennettiin muun muassa Atlantin yli, ja SAS lensi sillä Pohjoisnavan yli Anchoragen kautta Tokioon. DC-6B koneisiin, joita Karairilla ja Finnairilla oli käytössä, mahtui 48–89 matkustajaa, ja sen suurin lentomatka oli 4.830 km maksimipainolla ja 7.600 km vähemmällä painolla mutta täysillä polttoainetankeilla.
| 0 | 1 | 2 | 3 | 4 | 5 | 6 | 7 | 8 | 9 |
| --- | --- | --- | --- | --- | --- | --- | --- | --- | --- |
 Karairilta Finnairille siirtyneet DC-6 -koneet
| No. | Tyyppi | Rekisteri- tunnus | Sarja- numero | Rakennettu | Otettu käyttöön | Poistettu käytöstä | Lisätietoja | Poistettu Suomen rekisteristä | Viite |
| 1. | Douglas DC-6B/6BF-ST | OH-KDA | C/N 45202/880 | 1957 | 1964 | 1981 | Tuhoutui Alaskassa | 1982 |  |
| 2. | Douglas DC-6B | OH-KDB | C/N 45501/953 | 1958 | 1965 | 1972 | Myyty Belgiaan | 1972 |  |
| 2. | Douglas DC-6B | SE-BDX OH-KDC | C/N 44169 | 1953 | 1961 | 1971 | Myyty Belgiaan Tuhoutui tulipalossa Belgiassa 1974 | 1972 |  |

OH-KDA:n hankki Suomeen Aero Oy, mutta se merkittiin Karairin nimiin ja maalattiin sen väreihin. Sillä suoritettiin mm. ensimmäinen suomalainen Atlantin ylitys heti ensimmäisenä vuonna 1964 tilauslentoreitillä Helsinki–Oslo–Keflavik–Gander–New York ja ensimmäinen tilauslento maailman ympäri 19. kesäkuuta – 31. heinäkuuta samana vuonna. Reitti kulki seuraavien paikkakuntien kautta: Helsinki, Lissabon, Dakar, Recife, Rio de Janeiro, Arica, Lima, Iquitos, Bogotá, Panama City, Mexico City, Chihuahua, Los Angeles, Honolulu, Wake Island, Tokio, Osaka, Hongkong, Bangkok, Kalkutta, New Delhi, Karachi, Teheran, Istanbul, Helsinki. Matkustajina oli 72 suomalaista luonnontieteiden lehtoria. Matkaa tehtiin 49.450 km ja lentoaika oli 131 tuntia 55 minuuttia.
OH-KDB:n hankki Suomeen Aero O/Y tytäryhtiönsä Karairin puolesta. Koneella lennettiin mm. Rion karnevaaleihin, ensimmäinen maailmanympärilento vuonna 1965, Meksikon olympialaisiin vuonna 1968, sekä Triumph Internationalin muotinäytöskiertue Kauko-Itään ja Australiaan keväällä 1970. Muita kohteita olivat Tokio, Nairobi, Bali ja Katmandu. Kone myytiin Belgiaan keväällä 1972 ja edelleen Conair Aviationille Brittiläiseen Kolumbiaan Kanadaan, missä sitä on käytetty mm. “vesipommittajana” eli metsäpalojen sammutuskoneena.
SE-BDX/OH-KDC ostettiin Karairille vuonna 1961. Sillä lennettiin ensimmäinen lento Suomesta Atlantin yli New Yorkiin, Afrikan lentosarja vuonna 1961 sekä lento Tokion olympialaisiin vuonna 1964. Vuoden 1964 lopussa se siirrettiin Kar-Airin omistukseen rekisteritunnuksella OH-KDC. Vuonna 1966 koneella lennettiin Taj Mahaliin ja Colomboon, ja vuonna 1968 neljännen kerran Rion karnevaaleihin, toisen kerran Nairobiin, Katmanduun sekä kuudes ja seitsemäs maailmanympärilento. Keväällä 1969 kone lennätti Triumphin alusvaatemalleja Euroopassa. Koneen lentokelpoisuustodistuksen umpeuduttua vuonna 1971 se olisi tarvinnut laajan peruskorjauksen, ja Karair päätti luopua koneesta. Se myytiin Belgian, mutta sitä ei siellä kuitenkaan otettu käyttöön. Antwerpenissa ilmeisesti paikalliset ympäristöaktiivit sytyttivät koneen tuleen 2. tammikuuta 1974, jolloin se tuhoutui liekkeihin.